[Eugenius Episcopus, servus servorum Dei, dilectis filiis Presbyteris, et aliis clericis Ecclesiarum ad Balmense Monasterium pertinentium, in beati Petri et nostra obedientia persistentibus, salutem et Apostolicam benedictionem. Sicut in culpa manentibus pœna pro delicti qualitate justè imponitur, ita resipiscentibus pietatis janua misericorditer aperitur. Interdictum itaque, quod in Ecclesiis, in quibus Domino deservitis, pro eo quod dilectus filius noster Magister Osbertus in contemptum Dei et Ecclesiæ graviter offensus est, de rigore justitiæ positum fuerat, de consueta Sedis Apostolicæ clementia relaxamus. Nunc verò quia præfatum Monasterium, cum omnibus ad se pertinentibus, dilecto filio nostro Petro Abbati, et per eum Monasterio Cluniacensi concessimus; per præsentia vobis scripta mandamus atque præcipimus, quatinus ei, et nobis in ipso reverenter et humiliter pareatis. Datum Altisiodori XIX. Kalendas Augusti.]